Deg umedya-agi, amedyaz yessemres allus n tseddart s lekmal-is anda i d-tuɣal tseddart-agi ukkuẓ (04) n tikkal deg taggara n yal taseddart n usefru-agi. Deg umedya-agi, tban-aɣ-d twuri n tmagit yessemres-itt umedyaz iwakken ad d-yesmekti agdud amaziɣ ɣef wazal i yesɛa wass n 20 deg yebrir deg tmetti taqbaylit, imi d ass i d-yeǧǧan lateṛ berriken deg wallaɣ n yimdanen. Am akken yebɣa ad d-yessebgen ayen i sεeddan yilmeẓyen d telmeẓyin neɣ agdud aqbayli s umata, mi d-kkren ssuturen tamagit-nsen d tlelli-nsen yettwakksen. Am akken diγen, amedyaz, yebɣa ad d-yesmekti kra n win yefkan taṛwiḥt-is d asfel akken tamaziɣt ad-tt-id-yuɣal umḍiq-is di tmurt.